# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## VII. volebné obdobie

Číslo: CRD - 1695/2019

**1597a**

# Spoločná správa

**výborov Národnej rady Slovenskej republiky o prerokovaní vládneho návrhu zákona o finančnej podpore činnosti cirkví a náboženských spoločností (tlač 1597a) v druhom čítaní**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre kultúru a médiá ako gestorský výbor podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborovNárodnej rady Slovenskej republiky:

**I.**

Národná rada Slovenskej republiky uznesením č. 1984 z 10. septembra 2019 pridelila vládny návrh zákonao finančnej podpore činnosti cirkví a náboženských spoločností (tlač 1597) na prerokovanie týmto výborom:

Ústavnoprávnemu výboru Národnej rady Slovenskej republiky,

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre kultúru a médiá.

Uvedené výbory prerokovali predmetný návrh zákona v stanovenom termíne.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Vládny návrh zákonao finančnej podpore činnosti cirkví a náboženských spoločností (tlač 1597) výbory prerokovali a odporučili **schváliť**:

Ústavnoprávny výbor Národnej rady Slovenskej republiky uznesením č. 720   
z  8. októbra 2019 s pozmeňujúcimi a doplňujúcimi návrhmi;

Výbor Národnej rady Slovenskej republiky pre financie a rozpočet uznesením č. 482 z 10. októbra 2019 s pozmeňujúcimi a doplňujúcimi návrhmi a

Výbor Národnej rady Slovenskej republiky pre kultúru a médiá uznesením č. 184   
z  8. októbra 2019 s pozmeňujúcimi a doplňujúcimi návrhmi.

**IV.**

Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

1. K § 2

V § 2 písm. b) sa vypúšťajú slová „(ďalej len „sčítanie obyvateľov“)“.

Legislatívno-technická úprava. Vypúšťa sa legislatívna skratka, ktorá sa v ďalšom texte návrhu zákona nepoužíva.

Ústavnoprávny výbor NR SR

Výbor NR SR pre financie a rozpočet

Výbor NR SR pre kultúru a médiá

**Gestorský výbor odporúča schváliť**

1. V § 5 ods. 3 sa slová „do 31. decembra predchádzajúceho roka“ nahrádzajú slovami „do 1. januára príslušného roka“.

Navrhovaná zmena určuje termín na oznámenie a zverejnenie sumy príspevku štátu na 1. január príslušného roka. Vzhľadom na navrhovanú účinnosť zákona 1. januára 2020 by inak nebolo možné splniť túto povinnosť ministerstva zverejniť a oznámiť výšku príspevku štátu na rok 2020.

Výbor NR SR pre kultúru a médiá

**Gestorský výbor odporúča schváliť**

1. V § 5 ods. 3 sa slová „vo výške jednej dvanástiny zo sumy schváleného rozpočtu“ nahrádzajú slovami „vo výške jeho jednej dvanástiny“.

Z pôvodnej formulácie nebolo zrejmé o aký schválený rozpočet má v tomto prípade ísť. Navrhovaná zmena spresňuje ustanovenie, ktoré upravuje poskytovanie príspevku štátu mesačne vo výške jednej dvanástiny tohto príspevku.

Výbor NR SR pre kultúru a médiá

**Gestorský výbor odporúča schváliť**

1. K prílohe č. 1

V prílohe č. 1 sa slová „Štatistickým úradom Slovenskej republiky“ nahrádzajú slovami „štatistickým úradom“.

Legislatívno-technická úprava. Legislatívnu skratku „štatistický úrad“ zavedenú v § 2 písm. b) je potrebné v zmysle bodu 8 prílohy č. 2 k Legislatívnym pravidlám tvorby zákonov dodržiavať v celom texte návrhu zákona vrátane jeho príloh.

Ústavnoprávny výbor NR SR

Výbor NR SR pre financie a rozpočet

Výbor NR SR pre kultúru a médiá

**Gestorský výbor odporúča schváliť**

**V.**

Gestorský výbor na základe stanovísk výborov vyjadrených v  ich uzneseniach uvedených pod bodom III. tejto spoločnej správy a v stanoviskách poslancov gestorského výboru vyjadrených v rozprave k tomuto návrhu zákona podľa § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku NR SR odporúča Národnej rade Slovenskej republiky uvedený vládny návrh zákona (tlač 1597) v znení schválených **pozmeňujúcich a doplňujúcich návrhov** **s c h v á l i ť.**

O pozmeňujúcich a doplňujúcich návrhoch uvedených v  IV. časti tejto spoločnej správy gestorský výbor odporúča hlasovať:

spoločne o bodoch **1 až 4** s odporúčaním **schváliť.**

Spoločná správa výborov Národnej rady Slovenskej republiky o výsledku prerokovania predmetného návrhu zákona vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre kultúru a médiá   
č. 191 z  15. októbra 2019.

Gestorský výbor určil poslanca **Jána Senka**  za spoločného spravodajcu výborov a poveril ho, aby predniesol spoločnú správu o výsledku prerokovania predmetného návrhu zákona na schôdzi Národnej rady Slovenskej republiky podľa § 25, § 80, § 83, § 84 a § 86 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

Bratislava 15. októbra 2019

**Dušan Jarjabek, v. r.**

predseda

Výboru NR SR pre kultúru a médiá